Karen J. Klint (S), 2004-12-03:
Folkekirken er vigtig for alle, for hele samfundet – ingen tvivl om det.
Og for at det budskab ikke skal drukne i mængden af ord, så vil jeg indlede med at sige: Socialdemokraterne arbejder ikke for at afskaffe folkekirken.
Vi arbejder for øget selvstændighed, rummelighed, frihed og demokrati både i og uden for folkekirken.
Vi har ikke foreslået afskaffelse af grundlovens § 4 eller de andre religionsparagraffer i grundloven.
Vi vil derimod gerne være med til at aktivere et par af dem netop for at få en lovgivning.
Forespørgslen i dag handler alene om én paragraf i grundloven, nemlig § 4.
Men vi kan nok ikke undgå at komme til at røre nogle af de andre paragraffer, og de tidligere ordførere har jo også været inde på, at de hænger lidt sammen, selv om de står i forskellige kapitler.
§ 4 omhandler som bekendt to forhold: at folkekirkens identitet er evangelisk-luthersk – den ønsker vi ikke at ændre på – og at den understøttes af staten.
Modellen for støtte er ikke sær lig tydeliggjort.
Vi ønsker ikke at afskaffe støtten, vi ønsker heller ikke at afskaffe den tekst i § 4, men vi ønsker måske at tydeliggøre, hvordan det er, vi bør støtte folkekirken.
Grundloven giver i sig selv ingen anvisninger af støttens natur, men støtten har i mange år haft to sider: en moralsk og en økonomisk.
Den moralske støtte rummer bl.a. vores helligdagsordning, regentens pligt til at være medlem af folkekirken og ikke mindst sikring af præsternes forkyndelsesfrihed.
Den økonomiske støtte fylder meget i mange ikkemedlemmers debat om folkekirken, men langt de fleste udgifter i folkekirken betales altså af medlemmerne selv.
Statens bidrag i dag udgør kun omkring 10 pct.
Det fremgår af Kirkeministeriets hjemmeside, og jeg citerer: »Det kan i øvrigt diskuteres, om staten støtter folkekirken økonomisk, eller om det reelt er omvendt.
Folkekirken varetager og betaler væsentlige samfundsmæssige opgaver: den grundlæggende registrering af den danske befolkning, som sker i kirkebøgerne, de fleste af udgifterne ved begravelsesvæsen ... og vedligeholdelsen af kirkerne, hvoraf mange er historiske og kulturelle mindesmærker.«
Det er i øvrigt interessant at se på hjemmesiden, for mit parti er det eneste parti, der står navngivet på siden, når vi læser i afsnittet om den danske folkekirke, ganske vist ikke for noget aktuelt, så man kan undre sig over, hvorfor lige Socialdemokraterne er nævnt i afsnittet om kirkelig lovgivning.
Og så kommer jeg med et citat mere: » ... Socialdemokratiet havde i mange år en adskillelse mellem stat og kirke som et overordnet mål.«
Jeg er glad for, at der står »havde«, men hvorfor lægge noget ind i datid på en aktuel hjemmeside, der også handler om fremtiden?
Vi har ikke skjult vores politik, vi er fremkommet med mange beslutningsforslag, og hvis nogen spørger til dem, kommer jeg gerne ind på dem.
Det sidste forslag, vi er kommet med, er om vores forfatning og om grundloven.
Som i de fleste andre partier tilhører vores medlemmer ikke kun folkekirken, og vi har det fint med religionsfriheden, både internt i partiet og i samfundet.
Grundlæggende tror vi ikke på, at det er ens private religiøse liv, der er afgørende for, om man er en god borger, en god dansker.
Vi er faktisk overbeviste om, at hvis vi bliver ved med at lade stå til og ikke gør noget ved folkekirkens struktur, kan det være svært for § 4 at overleve.
Det er måske ikke så meget § 4 i sig selv, men mere det, § 4 gør ved andre paragraffer, vi skal se på.
Vi vil gerne, at staten giver mulighed for økonomisk selvstyre, så folkekirken kan blive driftsherre i eget hus.
For os er det vigtigt, at vi får en ordning, der både modstår pres indefra og udefra, så folkekirken bliver rustet til fremtiden – bedre rustet, end den måske er i dag efter nogles mening.
Nye rammer ændrer ikke på det grundlæggende forhold mellem stat og kirke, men moderniserer det.
Hvad angår nye rammer, finder vi, at dér skal folkekirkens behov beskrives og analyseres ikke kun af folketingsmedlemmer, men også af de mennesker, som er med i organisationerne.
Vi har ingen angst for at delagtiggøre andre i at lave rammer for folkekirken.
Vi har den opfattelse, at hvis vi undlader at ruste kirken til fremtiden ved ikke at hjælpe den til nye forhold, så kunne vi lige så godt sige: Sidste mand lukker og slukker!
Men det er ikke en dagsorden, vi har i Socialdemokratiet.